
PËR SHTYRJEN E AFATIT TË BOTIMIT TË NJOFTIMIT TË FITUESIT DHE TË NJOFTIMIT TË KONTRATËS SË LIDHUR, PËR PROCEDURAT E PROKURIMIT, TË KRYERA NGA BASHKITË HAS E PESHKOPI DHE KOMUNA KOLSH, LEZHË, SI AUTORITETE KONTRAKTORE

   Në mbështetje të nenit 100 të Kushtetutës dhe të nenit 75 të ligjit nr.9643, datë 20.11.2006 “Për prokurimin publik”, të ndryshuar, me propozimin e Ministrit të Bujqësisë, Ushqimit dhe Mbrojtjes së Konsumatorit, Këshilli i Ministrave

VENDOSI:

1. Lejimin e bashkive të Hasit e të Peshkopisë dhe të komunës së Kolshit, Lezhë, të përfundojnë, brenda datës 30 nëntor 2008, procedurat e prokurimit, për ndërtimin e tregjeve agroushqimore, me fondet e parashikuara në buxhetin e vitit 2008, miratuar për Ministrinë e Bujqësisë, Ushqimit dhe Mbrojtjes së Konsumatorit, sipas aneksit 1, që i bashkëlidhet këtij vendimi.
Brenda këtij afati të përfshihen lidhja e kontratave përkatëse dhe publikimi i njoftimit të kontratës së nënshkruar në Buletinin e Njoftimeve Publike.
2. Ngarkohen Ministria e Bujqësisë, Ushqimit dhe Mbrojtjes së Konsumatorit, Agjencia e Prokurimit Publik, bashkitë Has e Peshkopi dhe komuna Kolsh, Lezhë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

KRYEMINISTRI
Sali Berisha

ANEKSI 1

Procedura që zhvillohen nga bashkitë Has e Peshkopi dhe komuna Kolsh Lezhë, me fonde të Ministrisë së Bujqësisë, Ushqimit dhe Mbrojtjes së Konsumatorit: 
1. Ndërtim tregu agroushqimor, bashkia Peshkopi, me fond limit 69 304 715 lekë; për vitin 2008, planifikuar 25 milion lekë;
2. Ndërtim tregu agroushqimor, bashkia Has, me fond 63 101 667 lekë; për vitin 2008, planifikuar 20 milionë lekë;
3. Ndërtim tregu agroushqimor, komuna Kolsh, Lezhë, me fond 69 981 676 lekë, për vitin 2008, planifikuar 25 milionë lekë.
